Tepozteco
Tepozteco (caxtillantlahtolli: Tepoxteco), ce altepetl itechpahuic Chicontepec altepetlahtohcan, Veracruz tlahtohcayotl ipan Mexihco tlalli. Occequin altepemeh itech inintocah, Chapictlan, El Sitio, Las Silletas, Xoquichual, Ichcacuatitlan. Quipia 409 chanehqueh xiuhpan 2010. Mochintin macehualtin nahuatlahtohqueh.

Tlaltocayotl 
Tetl: piedra
Poztequi: labrar, quebrar
-co: en, lugar de
"Lugar de la piedra quebrada o labrada"

Tlalticpacmatiliztli
Ipan ni altepetl, tlatilantoc Chicontepec, Veracruz. Tlahuel tlatotonia huan amo tlahuel tlaceceya. Cequin xihuimeh huan tecuanimeh. Itztoqueh miyac macehualmeh ipan inin altepetl.

Miac tlacameh zan miltequitih huan occequintin tlacameh no quitocah chilli, tomatl, etl, colantoh, xonacatl, ihuan occe xochicualli.

Huehcapatlahtoliztli
Amo momati quemman peuhqui inin altepetl Ipan inin altepetl oncah ome tlaneltoquiliztli. Miac macehualmeh tlahuel quittepanitan Chicomexochitl. Inin hueyi ilhuitl quemantzin quichihuah ome hueltah ipan xihuitl, ipehuaya huan itlahtotiyan xihuitl.  Huan nouhquiya cequin macehualmeh quineltocan tlen totiotzin Jesus.

No iuhqui quipiyah ce canahaya campa monechicoah tlalpiyanih "ejidatarios" ompa Tepoxteco . 
Huahcauhquiya miyac macehualmeh motlaquentiyayah ica caltzon naman ayohcanah, achi mopatlatoc quentzin.

Teyacanaliztli 
Nican ipan inin altepetl tequitih quen huahcapayotl. Nican monechicoah miyac macehuameh ihuan momatlalanah ihuan quiihtoah acquiya nequi ma quinyecana ica ce xihuitl zo ome xihuitl.

Tlanahuatianih tequitinih melahuac cualli tequitih, ihuan nican ipan inin altepetl. Itztoqueh miyac tequihuahmeh. Inih tequihuahmeh quipiyah cequin inintequitzin. Cequin itztoqueh quen "agente municipal" ihuan cequin tlalmocuitlahuianih" "comisariado ejidal" ihuan nouhqui tlen Caltlamachtilizmocuitlahuianih "comite escolar". 

No quipiyah cequin tequihuahmeh tlen Xochicalli "La Casa de la Flor". Inin tequihuah quiyecanah tlen hueyi ilhuitl tlen Chicomexochitl.

Chanehmatiliztli
Tepozteco quipia 409 chanehqueh (Censo INEGI xihuitl 2020).

Chicahualiztli 
Ipan inin altepetl oncah ce Tepahtiloyan "Clínica" ihuan quinpahtiah 15 macehualaltepetl. Miyac yohuih nican ipan Altepetl Tepoxteco. 
Nouhqui itztoqueh cequinoc tepahtianih ipan inin altepetl. Tetlalanquetl "partera". Ihuan no quichihua itequitzin quemman conetlacati ce cihuatl.

Tlamachtiliztli 
Ipan inin altepetl, oncah Caltlamachtiloyan tlen Preescolar Josefa Ortíz de Dominguez, Escuela Primaria Miguel Hidalgo, Telesecundaria Justo Sierra huan Telebachillerato Tepoxteco.
No monechicoah ipan Telesecundaria ihuan Telebachillerato tlen cequinoc altepetl quen: Chapictla, Lindero, Xoquixhual, Apachtitlan.

Tequichihualiztli 

Ipan altepetl Tepoxteco, miyac cihuameh quichihuah occe tlamantli tlen tlaxcalyoyomitl, quitzahuah nopah tlaquentli. Quichihuah miyac tlamantli xochitl, tecuanimeh ihuan cequinoc. No cequin cihuameh quichihuah comalli, caxitl, canteleroh, ihuan cequinoc tlamantli. No occequin quichihuah chicapalli cequin cocuetzitzin ihuan occequin huehhueyi.

Cuicatlamatiliztli 
Oncah tlatzotzontli ipan altepetl Tepoxteco, oncah cequin tlatzotzonanih tlen itocah Trio Tepoxteco ihuan quiyecana Rubén Magdalena (Tzapotl) No iuhqui ceyoc tlacatl tlen tlatzotzona tlen itocah Sergio Osorio.

Noiuhqui huahcaquiya (1990-2000) oncayaya cequin tlatzotzonanih tlen quiyecanayaya Alejandrino Díaz (micqui) "Los mensajeros del Amor"

Momotlaliztli 
Ipan altepetl Tepoxteco, mahuiltiah ica Olli (futbol) ihuan no iuhqui Olli (Basquetbol). Nican tlen tlahuel mahuiltiah telpocameh Futbol ihuan ahacahica quichihuah nechicoliztli ihuan mahuiltiah huanya cequinoc telpocameh tlen Chapixtla, Lindero, Ixcacuatitlan, Tecomate ihuan cequinoc altepetl. 
Cequin conemeh mahuiltiah ica cayuco (canica). Cequin ichpocameh mahuiltiah ica Basquetbol.

No xiquitta 
 Chicontepec

Toquiliztequitl

Occe necuazaloliztli 
  Elotlamanaliztli ipan Tepozteco, ompa Veracruz.

Quiyotqui tlahcuilolli
Altepetl ipan Veracruz